Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea pproponiet arranġamenti apposta biex twieġeb għad-diffikultajiet li kien qed jesperjenza l-poplu tal-Irlanda ta' Fuq minħabba l-Brexit, billi tkompli tiffaċilita l-kummerċ mill-Gran Brittanja lejn l-Irlanda ta' Fuq. Dan wara diskussjonijiet estensivi matul dawn l-aħħar xhur mal-gvern tar-Renju Unit, kif ukoll l-involviment tal-Kummissjoni Ewropea ma' mexxejja politiċi, in-negozji, is-soċjetà ċivili u partijiet ikkonċernati oħra fl-Irlanda ta' Fuq. Barra minn hekk, hija tressaq ideat ibbażati fuq elementi msemmija fil-Command Paper tar-Renju Unit maħruġa f'Lulju 2021. Issa, il-Kummissjoni tinsab lesta li tidħol f'diskussjonijiet intensivi mal-gvern tar-Renju Unit, bil-ħsieb li jsibu soluzzjoni permanenti miftiehma b'mod konġunt mill-aktar fis possibbli. Il-Kummissjoni se tagħmel dan b'kollaborazzjoni mill-qrib u djalogu kostanti mal-Parlament Ewropew u mal-Kunsill. Il-Viċi President Maros Šefčovič qal: “Smajt lill-partijiet ikkonċernati tal-Irlanda ta' Fuq u involvejt ruħi magħhom. Il-proposti tal-lum huma t-tweġiba ġenwina tagħna għat-tħassib tagħhom. Ħdimna qatigħ fuqhom biex inwasslu bidla tanġibbli fil-prattika, sabiex inwieġbu għat-tħassib li esprimew il-poplu u n-negozji fl-Irlanda ta' Fuq. Aħna ħerqana li ninvolvu ruħna bis-serjetà u bis-sħiħ mal-gvern tar-Renju Unit, fl-interess tal-komunitajiet kollha fl-Irlanda ta' Fuq.” Il-Kummissjoni temmen li dan il-pakkett ta' miżuri se jagħmel differenza reali fil-prattika fl-Irlanda ta' Fuq, u li jindirizza l-problemi marbutin mal-Brexit, dwar it-trasport ta' prodotti mill-Gran Brittanja lejn l-Irlanda ta' Fuq, li semmew il-poplu u n-negozji tal-Irlanda ta' Fuq. Minbarra dawn il-miżuri, hemm ukoll il-pakkett li ġie ppreżentat f'Ġunju 2021, li jiffaċilita l-moviment ta' annimali ħajjin mill-Gran Brittanja lejn l-Irlanda ta' Fuq. Il-pakkett tal-lum jipproponi aktar flessibbiltajiet fil-qasam tal-ikel, is-saħħa tal-pjanti u tal-annimali, id-dwana, il-mediċini u l-involviment mal-partijiet ikkonċernati tal-Irlanda ta' Fuq. Huwa jipproponi mudell differenti għall-implimentazzjoni tal-Protokoll, fejn jiġi ffaċilitat b'mod sinifikanti t-trasport ta' prodotti bejn il-Gran Brittanja u l-Irlanda ta' Fuq, fir-rigward ta' prodotti li għandhom jibqgħu l-Irlanda ta' Fuq. Din il-faċilitazzjoni tista' ssir permezz ta' sensiela ta' salvagwardji u aktar sorveljanza tas-suq, biex jiġi żgurat li l-prodotti ma jintbagħtux fis-Suq Uniku tal-UE. Dan il-pakkett iwitti t-triq għar-riżoluzzjoni tal-kwistjonijiet ta' implimentazzjoni pendenti kollha u għall-implimentazzjoni sħiħa tal-Protokoll, u b'hekk jagħti l-prevedibbiltà, l-istabbiltà u ċ-ċertezza lill-poplu u n-negozji tal-Irlanda ta' Fuq. Soluzzjonijiet f'erba' oqsma ewlenin Illum, il-Kulleġġ tal-Kummissarji approva erba' dokumenti informali (jiġifieri testi mhux leġiżlattivi) li jkopru l-oqsma li ġejjin: Din is-soluzzjoni tkun speċifika għall-Irlanda ta' Fuq fil-qasam tas-saħħa pubblika, tal-pjanti u tal-annimali (jiġifieri “SPS”). Fil-prattika, dan ifisser ċertifikazzjoni ssimplifikata ħafna u tnaqqis sinifikanti (madwar 80 %) fil-kontrolli uffiċjali għal firxa wiesgħa ta' prodotti li jinbiegħu bl-imnut u li jintbagħtu mill-Gran Brittanja biex jiġu kkunsmati fl-Irlanda ta' Fuq. Dan minbarra s-soluzzjonijiet li ressqet l-UE fit-30 ta' Ġunju, li jiffaċilitaw il-moviment ta' annimali ħajjin mill-Gran Brittanja lejn l-Irlanda ta' Fuq. Sabiex tiġi protetta l-integrità tas-Suq Uniku, dan ikun soġġett għal għadd ta' kundizzjonijiet u salvagwardji; pereżempju, li r-Renju Unit iwettaq l-impenn tiegħu li jlesti l-kostruzzjoni ta' postijiet permanenti ta' kontroll fuq il-fruntiera; imballaġġ u tikkettar speċifiċi, li jindikaw li l-prodotti jkunu għall-bejgħ fir-Renju Unit biss; u monitoraġġ imsaħħaħ tal-ktajjen tal-provvista. Barra minn hekk, is-salvagwardji jinkludu mekkaniżmu ta' reazzjoni rapida għal kwalunkwe problema identifikata fir-rigward ta' prodotti jew kummerċjanti indipendenti, u miżuri unilaterali mill-UE fil-każ li l-awtoritajiet kompetenti tar-Renju Unit jew il-kummerċjant ikkonċernat jonqsu milli jirreaġixxu jew isolvu problema identifikata. Dawn il-kundizzjonijiet u s-salvagwardji speċifiċi jipprovdu mekkaniżmu ta' monitoraġġ u infurzar b'saħħtu, u permezz tagħhom jistgħu jonqsu l-kontrolli b'mod sinifikanti mingħajr ma tiġi mhedda l-integrità tas-Suq Uniku. Din is-soluzzjoni tikkonsisti f'miżuri li jissimplifikaw u jħaffu l-formalitajiet u l-proċessi doganali. Din se tnaqqas bin-nofs id-dokumentazzjoni li bħalissa hija meħtieġa għal prodotti li mill-Gran Brittanja jkunu sejrin l-Irlanda ta' Fuq. Din ukoll hija soġġetta għas-salvagwardji; pereżempju, li r-Renju Unit jimpenja ruħu li jipprovdi aċċess totali u f'ħin reali għas-sistemi tal-IT; klawżola ta' rieżami u terminazzjoni; u li l-awtoritajiet doganali u tas-sorveljanza tas-suq tar-Renju Unit jimplimentaw miżuri xierqa ta' monitoraġġ u infurzar. Flimkien, is-soluzzjonijiet apposta għal kemm l-SPS kif ukoll ir-regoli doganali joħolqu rotta rapida għat-trasport ta' prodotti mill-Gran Brittanja għall-Irlanda ta' Fuq, u fl-istess waqt jipprevedu mekkaniżmu b'saħħtu għall-monitoraġġ u l-infurzar sabiex tiġi protetta l-integrità tas-Suq Uniku. Dawn il-proposti għandhom l-għan li jtejbu l-iskambju ta' informazzjoni mal-partijiet ikkonċernati u l-awtoritajiet fl-Irlanda ta' Fuq fir-rigward tal-implimentazzjoni tal-Protokoll u l-miżuri rilevanti tal-UE. B'hekk, l-applikazzjoni tal-Protokoll tkun aktar trasparenti, u fl-istess waqt tiġi rispettata l-ordni kostituzzjonali tar-Renju Unit. Din is-soluzzjoni tinvolvi l-istabbiliment ta' djalogi strutturati bejn il-partijiet ikkonċernati tal-Irlanda ta' Fuq (l-awtoritajiet, is-soċjetà ċivika u n-negozji) u l-Kummissjoni. Dan jinvolvi l-ħolqien ta' gruppi strutturati, bil-parteċipazzjoni ta' esperti biex jiddiskutu l-miżuri rilevanti tal-UE li huma importanti għall-implimentazzjoni tal-Protokoll. Barra minn hekk, il-partijiet ikkonċernati tal-Irlanda ta' Fuq jiġu mistiedna jattendu xi laqgħat tal-Kumitati Speċjalizzati. Huwa previst li ssaħħaħ ukoll ir-rabta bejn l-Assemblea tal-Irlanda ta' Fuq u l-Assemblea tas-Sħubija Parlamentari bejn l-UE u r-Renju Unit. Se jinħoloq ukoll sit web biex b'mod ċar u komprensiv juri l-leġiżlazzjoni tal-UE li tapplika fl-Irlanda ta' Fuq. Permezz ta' din il-proposta, il-kumpaniji farmaċewtiċi fil-Gran Brittanja — meta jfornu s-suq tal-Irlanda ta' Fuq — ikunu jistgħu jżommu l-funzjonijiet regolatorji kollha tagħhom fejn jinsabu bħalissa. Pereżempju, dan ifisser li l-Gran Brittanja tista' tkompli taġixxi bħala ċentru għall-provvista ta' mediċini ġeneriċi għall-Irlanda ta' Fuq, minkejja li issa hija pajjiż terz. B'hekk tista' tiġi żgurata l-provvista ta' mediċini mill-Gran Brittanja għall-Irlanda ta' Fuq fit-tul. Il-Kummissjoni se torganizza aktar diskussjonijiet mar-Renju Unit u mal-partijiet ikkonċernati qabel ma tiffinalizza l-proposta tagħha biex jiġu emendati r-regoli eżistenti. Għal din il-proposta, l-UE trid tibdel ir-regoli tagħha stess dwar il-mediċini. Il-passi li jmiss Il-Kummissjoni u l-gvern tar-Renju Unit kienu f'kuntatt kostanti matul dawn l-aħħar xhur. Wara l-laqgħa tal-Kulleġġ tal-Kummissarji llum, l-esperti tal-Kummissjoni se jivvjaġġaw lejn Londra biex jibdew jiddiskutu dawn l-erba' dokumenti informali fid-dettall mal-gvern tar-Renju Unit. Dan se jkun il-bidu ta' perjodu ta' diskussjonijiet intensi mal-gvern tar-Renju Unit matul il-ġimgħat li ġejjin. Il-Viċi President Šefčovič se jiltaqa' ma' Lord Frost nhar il-Ġimgħa fi Brussell. Barra minn hekk, il-Kummissjoni se tkompli tinvolvi ruħha mal-partijiet ikkonċernati fl-Irlanda ta' Fuq. Kuntest Il-Protokoll dwar l-Irlanda u l-Irlanda ta' Fuq, bħala parti integrali tal-Ftehim dwar il-Ħruġ, ġie miftiehem b'mod konġunt u rratifikat kemm mill-UE kif ukoll mir-Renju Unit. Dan ilu fis-seħħ mill-1 ta' Frar 2020 u għandu effetti legali skont id-dritt internazzjonali. L-għan tal-Protokoll huwa li jipproteġi l-Ftehim tal-Ġimgħa l-Kbira (il-Ftehim ta' Belfast) fid-dimensjonijiet kollha tiegħu, filwaqt li jżomm il-paċi u l-istabbiltà fl-Irlanda ta' Fuq, jevita fruntiera fiżika fil-gżira tal-Irlanda, u jippreserva l-integrità tas-Suq Uniku tal-UE. Biex jintlaħqu dawn l-għanijiet – u biex titwitta t-triq għal aktar opportunitajiet – il-Protokoll irid jiġi implimentat kollu kemm hu. L-UE dejjem impenjat ruħha in bona fide fi ħdan il-Kumitat Konġunt biex issib soluzzjonijiet prammatiċi, li jgħinu biex inaqqsu kemm jista' jkun it-tfixkil minħabba l-Brexit u jgħinu biex jiffaċilitaw il-ħajja ta' kuljum tal-komunitajiet fl-Irlanda ta' Fuq. Għaddew għaxar xhur mindu ġie implimentat il-Protokoll, u abbażi ta' diskussjonijiet estensivi mal-gvern tar-Renju Unit u l-partijiet ikkonċernati fl-Irlanda ta' Fuq, il-kwistjonijiet ċentrali fl-implimentazzjoni tal-Protokoll huma ċari. Il-pakkett li pproponiet il-Kummissjoni llum għandu l-għan li jindirizza dawn il-kwistjonijiet b'mod sostenibbli fl-interess tal-istabbiltà u l-prevedibbiltà fil-gżira tal-Irlanda. Għal aktar informazzjoni Link għad-dokumenti informali Mistoqsijiet u Tweġibiet Skeda informattiva: Eżempji konkreti mill-pakkett tal-lum Skeda informattiva: Il-benefiċċji tal-Protokoll Skeda informattiva: Eżempji ta' flessibbiltajiet diġà identifikati